Astana

**Astana** (), ranije **Nur-Sultan** (prije toga i **Akmola**), jest glavni grad Kazahstana. Osnovana je 1824. kao Akmolinsk. Od 1961. do 1992. zvala se Celinograd. Dana 10. decembra 1997, pod imenom Akmola, postaje glavni grad države umjesto Almatija. Godinu kasnije dobija novo ime – Astana, a 2019. parlament je izglasao novo ime grada po bivšem predsjedniku Nursultan Nazarbajevu, "ocu nacije". Godine 2022. vraćeno je ime Astana.

Razlozi za premještanje prijestonice u Astanu bili su opasnost od zemljotresa u Almatiju, centralni položaj grada u državi i težnja vlasti da se oslobodi utjecaja tradicionalnih klanova. Osim toga, Astana nudi bolje uvjete za ekonomski razvoj.

Grad je političko, administrativno, poslovno, trgovačko, finansijsko, turističko, kulturno i prometno - logističko središte zemlje.

## Položaj 
Astana leži na obalama rijeke Išim, u sredini sjevernog Kazahstana, na raskršću Transkazahstanske i Južnosibirske željeznice. Nadmorska visina grada iznosi 347 m. Astana se nalazi u prostranom stepskom području. Stariji dio grada se nalazi sjeverno, a noviji dio grada južno od Išima.

## Historija 
Grad je osnovan 1824. kao baza ruske vojske, a 1868. postao je administrativni centar za taj kraj. Kad je 1939. broj stanovnika narastao na 33,000 grad je postao centar oblasti. Uloga grada narasla je sredinom 1950-ih za vrijeme sovjetske kampanje naseljavanja nenaseljenih krajeva. Tada je ime grada promijenjeno u Celinograd a postao je administrativni centar čitave regije u koju su ušle pet sjevernih oblasti tadašnje Kazačke SSR. Grad se u to vrijeme ubrzano razvio, pa su tad osnovani i brojni fakulteti (medicinski, građevinski, agronomski, pedagoški) i naučno istraživalački instituti.

Nakon stjecanja nezavisnosti 1992. prvi korak nove vlasti bila je promjena imena, pa je grad preimenovan u Akmola, što na kazaškom znači Bijeli grob, da bi već 1994. odlučili preseliti u Akmolu sve vladine ustanove, taj proces dovršen je 1997.

## Klima 
Astana je drugi najhladniji glavni grad na svijetu, nakon Ulan Batora, glavnog grada Mongolije. Astana ima vlažnu kontinentalnu klimu. Prosječna godišnja temperatura u Astani je 3,5&nbsp;°C. Januar je najhladniji mjesec sa prosječnom temperaturom od -14,2&nbsp;°C, dok je juli najtopliji s prosječnom temperaturom od 20,8&nbsp;°C. Ljetne temperature povremeno dostižu  35&nbsp;°C, a zimi temperatura pada i do 35&nbsp;°C.

## Privreda 
Astana je prije i iznad svega grad administracije, koji ima i nešto industrije razvijene još za Sovjetskog saveza. To su fabrike željezničkih vagona i opreme, i tvornica poljoprivrednih strojeva. Astana je dobro povezana željeznicom sa svim važnijim gradovima u zemlji i Rusiji. Grad ima i veliki međunarodni aerodrom, koji je projektirao Kurokawa Kisho, sa vezama prema svim važnijim svjetskim aerodromima.

## Znamenitosti 
Astana je u svakom pogledu moderan grad. Ubrzano raste, ima veliki broj spomenika i arhitektonskih rješenja. Kontroverzni kazaški predsjednik Nursultan Nazarbajev potrošio je mnogo novca (koji dolazi od nafte), angažirajući najpoznatije i najskuplje svjetske arhitekte na izgradnji nove prijestolnice, koju mnogi nazivaju srednjoazijskim Dubaijem. Japanski arhitekt Kurokawa Kisho radio je na urbanizmu i sagradio brojne vladine palače od stakla i betona, između ostalog i Palaču vlade. Slavni britanski arhitekt Norman Foster projektirao je Palaču mira i harmonije, piramidu od stakla i čelika visoku 62 metra, u kojoj je smještena opera i biblioteka.

* **Piramida mira i harmonije**, poduprta je sa četiri čvrsta stuba, tzv. "rukama svjetskog mira". U njoj je muzej, koncertna dvorana, ali i pomirbeni dom za većinu svjetskih religija.
* **Panoramski lift**, omogućava onima koji to žele da uživaju u ljepoti zelenih terasa, Visećih vrtova Astane, kao i u igri svjetlosti koja se izliva sa kupole na kojoj je oslikano 120 golubova koji simbolizuju čak 120 naroda u Kazahstanu.
* **Bayterek**, toranj visok 97 metara, sa spoljnim skeletom od bijelo obojenog čelika. Na njegovom vrhu nalazi se džinovska staklena kugla sa zlatastim prelivom, kao i otisak ruke predsjednika u zlatu.
* **Džamija Nur-Astana**, najveća je džamija u srednjoj Aziji, koja može da primi više od 5.000 vjernika i 2.000 izvan džamije.

Uspon i procvat prijestolnice najbolje se može osjetiti u trgovačkim centrima, od kojih je najpoznatiji "Khan Shatyr", koji je projektovao Norman Foster.

Pored centra, na 140.000 kvadratnih metara nalaze se botaničke bašte, vrtovi, tereni za mini-golf, a na njegovom posljednjem spratu nalazi se zatvorena plaža, opremljena bazenom sa talasima i pijeskom koji je uvezen sa Maldiva.

Datoteka:Bayterek Flowers.jpg|Bayterek
|Merry Dancers
Datoteka:Asthana2.jpg|Hotel Radisson

## Sport 
* FK Astana, profesionalni fudbalski klub. Osnovan je 2009. godine. Takmiči se u Premier ligi Kazahstana. Klub je nastao kao rezultat spajanja dva kluba FC Alma-Ata i Megasport. Domaće utakmice igra na stadionu Astana Arena, čiji je kapacitet 30,000 sjedećih mjesta. U svojoj kratkoj historiji klub je dva puta osvojio kup Kazahstana, te jednom super kup. U sezoni 2013/14 debitovali su na evropskoj sceni, nastupajući u prvom pretkolu UEFA Evropske lige protiv bugarske ekipe Botev Plovdiv.
* FC Bayterek, profesionalni fudbalski klub koji nastupa u drugoj ligi Kazahstana. Klub je osnovan 2012. godine.
* FC Astana-1964, profesionalni fudbaslki klub. Nastupa u drugoj kazahstanskoj ligi. Osnovan je 1964. godine. Domaće utakmice igra na stadionu Kazhimukan Munaitpasov, koji ima kapacitet od 12,350 sjedećih mjesta. Od svog osnivanja nekoliko puta je mijenjao ime. Trenutni naziv kluba je usvojen 2010. godine. Prvaci Kazahstana su bili 3 puta, a isto toliko puta su osvajali kup.
* BC Astana, košarkaški klub. Osnovan je 2011. godine. Domaće utakmice igra u dvorani Saryarka Velodrome.
* Barys Astana, hokejaški klub. Nastupa u KHL ligi. Osnovan je 2008. godine.

Datoteka:Astana Arena (inside interior).JPG|Astana Arena,inside
Datoteka:Saryarka Velodrome (inside).JPG|Saryarka Velodrome

## Poznate ličnosti 
* Larisa Bergen, rukometašica
* Yaroslava Shvedova, teniserka
* Galina Voskoboeva, teniserka
* Alexander Kazantsev, pisac
*Nursultan Nazarbajev, predsjednik države

## Međunarodni odnosi 
## Galerija 

Datoteka:Astana-embankment-construction-7803.jpg|Most na rijeci Ishim
Datoteka:Triumph-of-Astana-7804-rotated.jpg|Astana
Datoteka:Astana centr.JPG|Centar grada
Datoteka:Winter in Astana.JPG|Astana zimi
Datoteka:Red Carpet at AIAFF.jpg|Astana Film Festival

## Reference 
## Vanjski linkovi 
* Astana City
* FC Astana 
* Barys Astana

Kategorija:Gradovi u Kazahstanu
Kategorija:Glavni gradovi azijskih država